भारत द्वारा रूस के साइबेरिया में संचालित स्वर्ण खनन परियोजना की ब्रिक्स शिखर सम्मेलन में सराहना की गयी। यह ब्राजील , रूस , भारत , चीन और दक्षिण अफ्रीका समेत पूरे ब्रिक्स समूह के उद्देश्यों का पहला व्यावहारिक कार्यान्वयन है। भारत के सन गोल्ड लिमिटेड द्वारा शुरू की गयी क्लुचेवसकोय स्वर्ण खान परियोजना को पहली औद्योगिक सार्वजनिक – निजी भागीदारी निवेश परियोजना के रूप में देखा जा रहा है , जिसमें ब्रिक्स समूह के सभी देशों की इकाइयां साझेदार हैं। पूर्वी साइबेरिया के चीटा क्षेत्र में स्थित परियोजना में चाइना नेशनल गोल्ड ग्रुप कॉर्पोरेशन , रशियन सॉवरेन इनवेस्टमेंट फंड , फार ईस्ट एंड बैकाल रिजन डेवलपमेंट फंड और ब्राजील तथा दक्षिण अफ्रीका के अग्रणी निजी निवेशक और कारोबारी दिग्गज सहयोग कर रहे हैं।